黄庭坚
几复读庄子戏赠
蜩化抢榆枋，鹏化抟扶摇。
大椿万岁寿，粪英不重朝。
有待於无待，定非各逍遥。
譬如宿舂粮，所诣岂得辽。
漆园槁项翁，闻风独参寥。
物情本不齐，显者桀与尧。
烈风号万窍，杂然吹籁箫。
声随器形异，安可一律调。
何尝用吾私，总领使同条。
惜哉向郭误，斯文晚未昭。
胡不弃影事，直以神理超。
木资不才生，雁得不才死。
投身死生中，未可优劣比。
深藏无所用，一寓不得已。
逍遥同我谁，岁暮於吾子。